Document ID: 32014R0901

REGOLAMENT TA’ IMPLIMENTAZZJONI TAL-KUMMISSJONI (UE) Nru 901/2014
tat-18 ta’ Lulju 2014
li jimplimenta r-Regolament (UE) Nru 168/2013 tal-Parlament Ewropew u tal-Kunsill fir-rigward tar-rekwiżiti amministrattivi għall-approvazzjoni u s-sorveljanza tas-suq ta’ vetturi b’żewġ jew tliet roti u kwadriċikli
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (UE) Nru 168/2013 tal-Parlament Ewropew u tal-Kunsill tal-15 ta’ Jannar 2013 dwar l-approvazzjoni u s-sorveljanza tas-suq ta’ vetturi b’żewġ jew tliet roti u kwadriċikli (1), u b'mod partikolari l-Artikoli 22(7), 27(4), 29(4), 30(2), 30(3), 30(6), 32(1), 38(2), 39(3), 40(4), 50(2), 51(3), 57(8) u l-Artikolu 72 tiegħu,
Billi:
(1)
Fl-interess taċ-ċarezza, il-previdibbiltà, ir-razzjonalità u s-simplifikazzjoni u sabiex jitnaqqas il-piż fuq il-manifatturi tal-vetturi, dan ir-Regolament għandu, skont il-prattika eżistenti, jissimplifika u jistandardizza ulterjorment id-dokumenti użati għall-proċeduri ta’ approvazzjoni tat-tip.
(2)
Ġew introdotti teknoloġiji ġodda fil-vetturi (eż. il-magni tal-elettriku jew l-applikazzjoni tal-livelli ta’ emissjonijiet Euro) minn mindu tfasslu l-mudelli użati għal proċeduri għall-approvazzjoni tat-tip ġew stipulati fid-Direttiva 2002/24/KE tal-Parlament Ewropew u tal-Kunsill (2). Konsegwentement, il-mudelli għandhom jiġu adattati.
(3)
Biex jiġi indikat liema proċedura ntgħażlet mill-manifattur meta ssir applikazzjoni għall-approvazzjoni tat-tip, għandu jiġi introdott mudell ġdid għal ‘skeda tal-folder ta’ informazzjoni’.
(4)
Biex jiġi żgurat li l-vetturi jinbnew biex jibqgħu siguri matul perjodu ta’ żmien raġonevoli, għandhom jinħolqu mudelli għad-dikjarazzjonijiet tal-manifattur fir-rigward tar-reżistenza tas-sistemi, il-parts u t-tagħmir funzjonali essenzjali għas-sikurezza, u l-integrità tal-istruttura tal-vettura, skont ir-Regolament (UE) Nru 168/2013.
(5)
Sabiex jiġi żgurat aċċess raġonevoli għal operaturi indipendenti għall-informazzjoni dwar it-tiswija tal-vetturi, inkluż informazzjoni relatata mas-sistemi dijanjostiċi abbord u l-interazzjonijiet tagħhom ma’ sistemi oħra tal-vettura, il-manifatturi għandhom jipprovdu aċċess mhux ristrett għal dik l-informazzjoni u jissottomettu prova tal-konformità tagħhom ma’ dak ir-rekwiżit għall-awtoritajiet ta’ approvazzjoni. Għandu jiġi stabbilit mudell għal ċertifikat korrispondenti tal-manifattur.
(6)
Għandu jkun hemm disponibbli tliet mudelli ta’ ċertifikat ta’ konformità, li jikkorrispondu għal proċeduri ta’ approvazzjoni tat-tip għal vetturi sħaħ, ikkompletati u mhux sħaħ.
(7)
Biex tiġi ffaċilitata l-konverżjoni tal-livell ta’ prestazzjoni tas-sottokategoriji (L3e/L4e)-A2 għal (L3e/L4e)-A3 u viċi versa, għandu jiġi pprovdut mudell għal dikjarazzjoni korrispondenti tal-manifattur li jrid jinhemeż mal-folder ta’ informazzjoni. Barra minn hekk, għandhom jiżdiedu xi informazzjoni u elementi ġodda fiċ-ċertifikat ta’ konformità u l-karatteristiċi ta’ pjanċa statutorja speċifika għas-sottokategoriji kkonċernati.
(8)
Skont l-Artikolu 82(2) tar-Regolament (UE) Nru 168/2013, il-manifatturi jistgħu jitolbu approvazzjoni tat-tip tal-UE jew approvazzjoni tat-tip nazzjonali għal tipi ta’ vetturi ġodda li diġà jkunu jaqgħu taħt dak ir-Regolament minn qabel jum l-applikazzjoni. Sabiex titħaffef l-applikazzjoni bikrija ta’ dak ir-Regolament, għandu jiġi awtorizzat l-użu tal-mudell taċ-ċertifikat ta’ konformità stipulat fl-Anness IV tad-Direttiva 2002/24/KE sal-31 ta’ Diċembru 2015 bil-kundizzjonijiet stipulati fl-Artikolu 5(2).
(9)
Sabiex jiġu ssimplifikati l-kontrolli, filwaqt li jitnaqqas il-piż amministrattiv fuq il-manifatturi, il-pjanċa ta’ kontroll kontra t-tbagħbis ma għadhiex meħtieġa u l-informazzjoni rilevanti li kien fiha għandha tiġi inkluża fuq il-pjanċa statutorja.
(10)
Sabiex jiġi ssimplifikat l-iktar ċertifikat ta’ approvazzjoni tat-tip tal-UE komuni, għandu jiġi żviluppat mudell ġdid esklussivament għal approvazzjoni tat-tip tal-UE għall-vettura kollha ta’ tip ta’ vettura kompluta, filwaqt li għall-kombinazzjonijiet l-oħrajn ta’ tipi ta’ vetturi; għandu jiġi stabbilit mudell differenti ta’ ċertifikat ta’ approvazzjoni tat-tip tal-UE għall-vettura kollha.
(11)
Meta l-manifattur jagħżel il-proċedura ta’ approvazzjoni tat-tip b’pass wieħed, lista ta’ rekwiżiti jew atti applikabbli li t-tip ta’ vettura jikkonforma magħhom għandha tinthemeż maċ-ċertifikat ta’ approvazzjoni tat-tip tal-UE għall-vettura kollha.
Għandu jiġi stabbilit mudell għal ċertifikat ta’ approvazzjoni tat-tip tal-UE sabiex jiġu armonizzati l-mudelli differenti li ġew ipprovduti preċedentement fid-Direttivi separati tal-Unjoni għal sistemi u komponenti jew unitajiet tekniċi separati.
(12)
Is-sistema ta’ numerar taċ-ċertifikati tal-approvazzjoni tat-tip tal-UE pprovduta fl-Anness V tad-Direttiva 2002/24/KE għandha tiġi mmodifikata biex tirrifletti l-istruttura legali l-ġdida tal-atti li fihom ir-rekwiżiti ta’ approvazzjoni tat-tip li magħhom hija ċċertifikata l-konformità.
(13)
Biex tiġi armonizzata l-preżentazzjoni tal-informazzjoni l-aktar rilevanti fir-rapporti tat-testijiet, għandu jiġi stabbilit sett minimu ta’ rekwiżiti għall-format tar-rapporti tat-testijiet.
(14)
Biex jiġu identifikati b’mod faċli r-riżultati tat-testijiet imwettqa fuq il-vettura ta’ tip approvat, skeda tar-riżultati tat-testijiet li fiha sett minimu meħtieġ ta’ informazzjoni għandha tinhemeż maċ-ċertifikat ta’ approvazzjoni tat-tip tal-UE.
(15)
Għandha tiġi stabbilita l-lista ta’ parts jew tagħmir li jistgħu joħolqu riskju serju għall-funzjonament tajjeb tas-sistemi li huma essenzjali għas-sigurtà tal-vetturi jew għall-prestazzjoni ambjentali tagħha.
(16)
Għandu jiġi stabbilit il-mudell għal ċertifikat li jawtorizza t-tqegħid fis-suq ta’ parts jew tagħmir li jistgħu joħolqu riskju serju għall-funzjonament tajjeb tas-sistemi li huma essenzjali għas-sigurtà tal-vetturi jew għall-prestazzjoni ambjentali tagħha, flimkien ma’ sistema ta’ numerazzjoni taċ-ċertifikat.
(17)
Il-miżuri previsti f’dan ir-Regolament huma skont l-opinjoni tal-Kumitat imsemmi fl-Artikolu 73(1) tar-Regolament (UE) Nru 168/2013,
ADOTTAT DAN IR-REGOLAMENT:
Artikolu 1
Suġġett
Dan ir-Regolament jipprovdi għall-miżuri ta’ implimentazzjoni msemmija fl-Artikolu 72 tar-Regolament (UE) Nru 168/2013 biex jiġu stabbiliti kundizzjonijiet uniformi għall-implimentazzjoni tar-rekwiżiti amministrattivi għall-approvazzjoni ta’ vetturi b’żewġ roti u tliet roti u kwadriċikli, kif ukoll sistemi, komponenti u unitajiet tekniċi separati ddisinjati u kkostruwiti għal tali vetturi Jistabbilixxi wkoll ir-rekwiżiti amministrattivi għat-tqegħid fis-suq u l-bidu tat-tħaddim ta’ partijiet jew tagħmir li jistgħu jkunu ta’ riskju serju għall-funzjonament xieraq ta’ sistemi essenzjali.
Artikolu 2
Mudelli għad-dokument ta’ informazzjoni u għall-folder ta’ informazzjoni
Il-manifatturi li japplikaw għal approvazzjoni tat-tip tal-UE għandhom jipprovdu d-dokument ta’ informazzjoni u l-folder ta’ informazzjoni msemmi fl-Artikolu 27(1) u l-Artikolu 27(2)(a) tar-Regolament (UE) Nru 168/2013 abbażi tal-mudell stabbilit fl-Anness I ta’ dan ir-Regolament.
Artikolu 3
Mudelli għad-dikjarazzjonijiet tal-manifattur dwar l-ittestjar tar-reżistenza u l-integrità tal-istruttura tal-vettura
Il-manifatturi li japplikaw għal approvazzjoni tat-tip tal-UE għandhom jipprovdu dikjarazzjonijiet dwar ir-reżistenza tas-sistema, il-parts u t-tagħmir funzjonali essenzjali għas-sikurezza msemmija fl-Artikolu 22(2) tar-Regolament (UE) Nru 168/2013 u dwar l-integrità tal-istruttura tal-vettura kif imsemmi fl-Anness XIX tar-Regolament ta’ Delega tal-Kummissjoni (UE) Nru 3/2014 (3) abbażi tal-mudell stabbilit fl-Anness II ta’ dan ir-Regolament.
Artikolu 4
Mudelli għaċ-ċertifikati tal-manifattur li jipprovdu evidenza ta’ konformità lill-awtorità għall-approvazzjoni tat-tip dwar l-aċċess għad-djanjostika abbord vettura (OBD) u għal informazzjoni dwar it-tiswija u l-manutenzjoni tal-vetturi
Il-manifatturi li japplikaw għal approvazzjoni tat-tip tal-UE għandhom jipprovdu lill-awtorità ta’ approvazzjoni b’ċertifikat ta’ konformità dwar l-aċċess għall-OBD tal-vettura u l-informazzjoni dwar it-tiswija u l-manutenzjoni skont l-Artikolu 57(8) tar-Regolament (UE) Nru 168/2013 abbażi tal-mudelli stabbiliti fl-Anness III ta’ dan ir-Regolament.
Artikolu 5
Mudelli għaċ-ċertifikati ta’ konformità
1. Il-manifatturi għandhom joħorġu ċertifikat ta’ konformità msemmi fl-Artikolu 38(1) tar-Regolament (UE) Nru 168/2013 skont il-mudelli stabbilit fl-Anness IV ta’ dan ir-Regolament.
2. Skont l-Artikolu 82(2) tar-Regolament (UE) Nru 168/2013 li jippermetti lill-manifaturri sabiex jitolbu approvazzjonijiet tat-tip skont dak ir-Regolament mid-dħul fis-seħħ ta’ dan ir-Regolament ta’ Implimentazzjoni sal-31 ta’ Diċembru 2015, il-manifatturi, għal vetturi ta’ tipi approvati ġodda bħal dawn, b’mod alternattiv għall-mudell għaċ-Ċertifikat ta’ Konformità stabbilit fl-Appendiċi 1 tal-Anness IV, jistgħu jużaw il-mudell għaċ-Ċertifikat ta’ Konformità stabbilit fl-Anness IV tad-Direttiva 2002/24/KE li jrid jinkludi fl-entrati tiegħu Nru 04 “Kategorija ta’ vettura” u Nru 50 “Kummenti:” l-informazzjoni u l-entrati mniżżlin fl-Appendiċi 2 tal-Anness IV.
Artikolu 6
Mudelli għall-pjanċa statutorja u l-marka tal-approvazzjoni tat-tip tal-UE
Il-manifatturi għandhom joħorġu l-pjanċa statutorja u l-marka tal-approvazzjoni tat-tip tal-UE msemmija fl-Artikolu 39(1) u (2) tar-Regolament (UE) Nru 168/2013 skont il-mudelli stabbiliti fl-Anness V ta’ dan ir-Regolament.
Artikolu 7
Mudelli taċ-ċertifikat tal-approvazzjoni tat-tip tal-UE
L-awtoritajiet ta’ approvazzjoni għandhom joħorġu ċ-ċertifikati tal-approvazzjoni tat-tip imsemmija fl-Artikolu 30(1) tar-Regolament (UE) Nru 168/2013 fuq il-bażi tal-mudelli stabbiliti fl-Anness VI ta’ dan ir-Regolament.
Artikolu 8
Sistema ta’ numerar taċ-ċertifikat ta’ approvazzjoni tat-tip tal-UE
F’konformità mal-Artikolu 29(4) tar-Regolament (UE) Nru 168/2013, iċ-ċertifikati ta’ approvazzjoni tat-tip tal-UE għandhom jiġu nnumerati skont is-sistema armonizzata stabbilita fl-Anness VII ta’ dan ir-Regolament.
Artikolu 9
Mudell għall-iskeda tar-riżultati tat-testijiet
L-awtoritajiet ta’ approvazzjoni għandhom joħorġu l-iskeda tar-riżultati tat-testijiet imsemmija fl-Artikolu 30(3) tar-Regolament (UE) Nru 168/2013 abbażi tal-mudell stabbilit fl-Anness VIII ta’ dan ir-Regolament.
Artikolu 10
Format tar-rapporti tat-testijiet
Il-format tar-rapporti tat-testijiet imsemmija fl-Artikolu 32(1) tar-Regolament (UE) Nru 168/2013 għandu jikkonforma mar-rekwiżiti ġenerali stabbiliti fl-Anness VIII ta’ dan ir-Regolament.
Artikolu 11
Lista ta’ parts jew tagħmir li jistgħu joħolqu riskju serju għall-funzjonament tajjeb tas-sistemi essenzjali
Il-lista ta’ parts jew tagħmir, li jistgħu joħolqu riskju serju għall-funzjonament korrett tas-sistemi li huma essenzjali għas-sigurtà tal-vettura jew għall-prestazzjoni ambjentali tagħha msemmija fl-Artikolu 50(2) tar-Regolament (UE) Nru 168/2013 hija stabbilita fl-Anness X ta’ dan ir-Regolament.
Artikolu 12
Mudell u sistema ta’ numerar għaċ-ċertifikat għat-tqegħid fis-suq u d-dħul fis-servizz ta’ parts jew tagħmir li jistgħu joħolqu riskju serju għall-funzjonament korrett ta’ sistemi essenzjali
L-awtoritajiet ta’ approvazzjoni għandhom joħorġu ċ-ċertifikat għat-tqegħid fis-suq u l-installazzjoni ta’ parts jew tagħmir li jista’ joħloq riskju serju għall-funzjonament korrett tas-sistemi li huma essenzjali għas-sigurtà tal-vettura jew għall-prestazzjoni ambjentali tagħha msemmija fl-Artikolu 51(2) tar-Regolament (UE) Nru 168/2013 abbażi tal-mudell u skont is-sistema ta’ numerazzjoni stabbilita fl-Anness IX ta’ dan ir-Regolament.
Artikolu 13
Dħul fis-seħħ u applikazzjoni
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Għandu japplika mill-1 ta’ Jannar 2016.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-18 ta’ Lulju 2014.

Labels: 7
10
8
1